《福禄寿图为石年沈母览揆赋》
明代·林熙春

大江倒海自天来，日月星辰洞里开。波涛汹汹三山出，四明原是一蓬莱。

蓬莱形胜誇佳丽，城中半属缨簪第。龙虎风云翊圣人，宁无父子钟灵气。

父子盱衡畴出群，繇今屈指沈休文。藩伯勋名天下满，郎君一笔扫千军。

时来顾盻惊雷雨，茫茫宇宙供吞吐。天门射策压英雄，幸以世臣遇明主。

世臣力掣生麒麟，明主开颜叹嶙峋。不愿玉堂叩金马，叱驭惟期贲海濆。

海濆虽曰远东土，亦曾蒙刺昌黎愈。烟树云开见橡花，希元自古称邹鲁。

忆昔传烽结海氛，迩年灾沴不堪闻。君侯脩救频憔悴，一腔白雪散清芬。

清芬彻底冰壶皭，悬鱼讵为嗜鱼却。长官不用贯缠腰，华表飞来千岁鹤。

况复露冕数行村，郊原氂犬夜无狺。千家万室歌鸿集，夹毂随车麋鹿驯。

鹿鸣呦呦鹤濯濯，百福呈祥兆百禄。更羡扶筇百寿翁，相率呕吟崩厥角。

翁言昌黎世所师，拯溺扶衰未有涯。凤栖尝闻天上啸，鳄徙相传一纸移。

君侯跨凤驱鳄手，门上抱婴与拔韭。薪槱抡材尽五羊，南极一星朝北斗。

斗南人物少登坛，多君砥柱障狂澜。八千里外神仙吏，栽花岂让河阳潘。

别有一端高足也，爱马不甘存害马。铎声周道遁豺狼，七十二城称卓斝。

我闻卓斝奏丹墀，喜动重瞳令白眉。三叶丝纶腾五色，藩伯于今显燕贻。

忽听应钟音正起，老人星耀瀛州里。共将金鉴儗千秋，好歌天保称玉兕。

金鉴玉兕胡为乎，为酬慈父乐于于。白鹤添筹奁海屋，玄鹿衔花献大夫。

大夫上计趋宫阙，旦莫置身依日月。珥笔鹓班尚黑头，斗杓自是归黄发。

作者简介：林熙春，字志和，号仰晋，生于嘉靖三十一年(1552年)，海阳龙溪宝陇村（今潮安庵埠）人。出生后父母相继亡故，家境中落，全凭嫂嫂抚养成人。但据志书所载，林熙春于明万历十一年(1583年)中进士后，授四川巴陵县令，不久即“以内艰归”。所谓“内艰”，即母丧（按，俗称父丧为外艰，母丧为内艰，统称丁忧，丁艰）。据此，乃母似应逝于他登第授官之后。当然，这也不排除林熙春视嫂为娘的可能。据称，林熙春为报答嫂恩，登第后还特为其嫂在屋旁挖塘放养乌耳鳗，抵今池塘尚在。